《予久客思归以秋光都似宦情薄山色不如归意浓》
元代·仇远

乔木足秋声，红叶表秋色。
因之念湖山，恨不生羽翼。
形留神已念，游倦交渐息。
西邻夜砧发，东邻晓机织。
我亦有敝庐，松菊暗荆棘。
北山百年墓，苔竹手所植。
今长尺若干，霜雪颇自力。
西风龙蛇蛰，暗雨山林黑。
东望会言归，免我长相忆。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。